**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TARYBOS IR MERO SEKRETORIATO VALSTYBĖS TARNAUTOJŲ IR DARBUOTOJŲ, DIRBANČIŲ PAGAL DARBO SUTARTIS, SKAIČIAUS NUSTATYMO“ PROJEKTO**

**1. Sprendimo projekto esmė, tikslai ir uždaviniai.**

Klaipėdos miesto savivaldybės (toliau – Savivaldybė) tarybos 2015 m. liepos 31 d. sprendimu Nr. T2-197 ,,Dėl Klaipėdos miesto savivaldybės tarybos ir mero sekretoriato valstybės tarnautojų ir darbuotojų, dirbančių pagal darbo sutartis skaičiaus nustatymo“ nustatyta struktūra nuo 2016 m. sausio 4 d. – 11 savivaldybės tarybos ir mero sekretoriato valstybės tarnautojų ir darbuotojų, dirbančių pagal darbo sutartis (iš jų 2 politinio (asmeninio) pasitikėjimo valstybės tarnautojai). Kad būtų užtikrintas sklandesnis ir rezultatyvesnis Savivaldybės uždavinių įgyvendinimas, papildomai reikalingi du mero politinio (asmeninio) pasitikėjimo valstybės tarnautojai. Todėl siūlytina didinti Savivaldybės tarybos ir mero sekretoriato darbuotojų skaičių iki 13 (iš jų 4 – politinio (asmeninio) pasitikėjimo valstybės tarnautojai).

Darbuotojų skaičių siūlytina didinti, kadangi Savivaldybė iki 2030 metų yra numačiusi įvykdyti Klaipėdai labai svarbų Klaipėdos miesto ekonominės plėtros strategijos įgyvendinimo veiksmų planą, be to didelė reikšmė skiriama svarbiems miestui infrastruktūros projektams, bendrojo plano keitimo ir kt.

1. Klaipėdos miesto ekonominės plėtros strategija ir įgyvendinimo veiksmų planas iki 2030 metų (toliau – KEPS2030) parengtas įgyvendinant III ilgalaikį Klaipėdos miesto prioritetą ,,Miesto konkurencingumo didinimas“ pagal Klaipėdos miesto savivaldybės 2013–2020 metų strateginį plėtros planą bei Klaipėdos miesto savivaldybei ir miesto strateginiams partneriams (VĮ Klaipėdos valstybinė jūrų uosto direkcija, UAB Klaipėdos laisvosios ekonominės zonos valdymo bendrovė, Klaipėdos pramonininkų asociacija, VšĮ Klaipėdos universitetas, Klaipėdos pramonės, prekybos ir amatų rūmai) (toliau – Partneriai) 2015 m. lapkričio 2 d. pasirašius Ketinimų protokolą Nr. J9-1678.

Per ateinančius 12 metų KEPS2030 įgyvendinimui iškelti uždaviniai:

* 25 tūkst. naujų darbo vietų;
* 2000 naujų įmonių;
* 1,5 mlrd. Eur naujų užsienio investicijų;
* 200 proc. išaugusio eksporto.

KEPS2030 rengimo metu ekspertų atliktas makroekonominis modeliavimas leidžia daryti pagrįstas prielaidas, kad įgyvendinus aukščiau įvardintus ambicingus uždavinius, miestas įveiktų miesto gyventojų skaičiaus mažėjimo ir gyventojų senėjimo tendenciją bei pasiektų keliamus ekonominius ir socialinius tikslus:

* daugiau nei 2 kartus padidėtų Klaipėdos miesto BVP;
* 40-čia tūkst. žmonių padidėtų miesto gyventojų skaičius;
* daugiau nei 2 kartus padidėtų miesto gyventojų atlyginimas;
* daugiau nei 2 kartus padidėtų miesto turistų skaičius.

Siekiant tų uždavinių KEPS2030 numatytos 4 prioritetinės strateginės miesto ekonominio vystymosi kryptis, kurių kiekviena turi savo tikslą, su tuo susijusius uždavinius, siūlomas priemones, terminus jiems pasiekti ir galimus finansavimo šaltinius. KEPS2030 taip pat turi aiškų strategijos įgyvendinimo valdymo modelį, pagrįstą Bendradarbiavimo sutartimi tarp Partnerių: jau yra sudarytos ir veikia Ekonominės plėtros taryba ir Įgyvendinimo valdymo grupė, artimiausiu metu pradės veikti ir Rinkodaros taryba prie Ekonominės plėtros tarybos.

Atsižvelgiant į šio ambicingo projekto tikslą ir uždavinius, būtinas savalaikis ir kompleksinis KEPS2030 koordinavimas tarp Partnerių, politikų, Klaipėdos miesto savivaldybės administracijos, miesto bendruomenių ir kitų suinteresuotų šalių, kuris užtikrintų ne tik sklandų ir tvarų tarpinstitucinį bendradarbiavimą, bet ir taptų viena iš esminių miesto konkurencingumo prielaidų ilgalaikėje perspektyvoje. Tuo tikslu būtinas KEPS2030 koordinatorius ne tik įgyvendinimo lygmenyje, t. y. Klaipėdos miesto savivaldybės administracijoje (tokias funkcijas vykdo Tarptautinių ryšių ir ekonominės plėtros skyrius), bet politiniame lygmenyje. Politinio lygmens KEPS2030 koordinatorius turėtų atlikti tokias pagrindines funkcijas:

* užtikrinti savalaikį ir nepertraukiamą tarpinstitucinį bendradarbiavimą, įgyvendinat KEPS2030;
* analizuoti KEPS tarpinstitucinio bendradarbiavimo stiprinimo poreikius, galimybes ir tendencijas mieste, teikti merui pasiūlymus dėl jo tobulinimo;
* užtikrinti nuolatinę miesto bendruomenių įtrauktį integruojant partnerių siūlomas KEPS2030 priemones į miesto strateginius planavimo dokumentus;
* vykdyti nepertraukiamą KEPS2030 priemonių monitoringą politiniame lygmenyje, identifikuojant naujas ar optimizuojant esamas iniciatyvas, kurios leistų pasiekti numatytus KEPS2030 tikslus;
* užtikrinti nuoseklų ir planingą KEPS2030 priemonių integravimą į strateginius miesto dokumentus;
* koordinuoti miesto rinkodaros platformą, kuria miestas visų strateginių Partnerių būtų vieningai pozicionuojamas kaip patrauklus gyventi, dirbti ir investuoti;
* sutelkti KEPS2030 tvariam bendradarbiavimui reikalingas institucijas, organizacijas ar kitas suinteresuotas šalis;
* inicijuoti ir plėtoti nuoseklų viešojo sektoriaus, verslo ir mokslo bendradarbiavimą, siekiant Klaipėdos ekonominio proveržio;
* užtikrinti naujų iniciatyvų, kurios atlieptų KEPS2030 tikslus ir uždavinius, integravimą į KEPS2030 trumpalaikius ir ilgalaikius planus;
* teikti skaitmeninių inovacijų projektų įgyvendinimo, valdymo ir kitas reikalingas konsultacijas;
* dalyvauti ir/arba pristatyti KEPS2030 iniciatyvas tarptautinėse, nacionalinėse programose ir parodose.
1. Lietuvos Respublikos Vietos savivaldos įstatyme kaip viena iš Savivaldybių savarankiškųjų funkcijų yra išskirtas Teritorijų planavimas, savivaldybės bendrojo plano ar savivaldybės dalių bendrųjų planų ir detaliųjų planų sprendinių įgyvendinimas.

Klaipėdos miesto savivaldybės taryba 2015 m. vasario 19 d. sprendimu Nr. T2-16 „Dėl Klaipėdos miesto bendrojo plano keitimo pradžios ir keitimo tikslų nustatymo“ nusprendė keisti 2007 m. balandžio 5 d. sprendimu Nr. T2-110 patvirtintą Klaipėdos miesto bendrąjį planą. Šiuo metu taip pat yra rengiamas Klaipėdos valstybinio jūrų uosto bendrasis planas, kuris yra valstybės lygmens dokumentas ir turės aukštesnę teisinę galią už savivaldybės lygmens teritorijų planavimo dokumentų sprendinius. Dėl tokios teisės aktų nuostatos savivaldybės lygmeniui priskiriamo Klaipėdos miesto bendrojo plano keitimas tapo ypač sudėtingas siekiant suderinti miesto ir uosto interesus, savivaldybei tenka dalyvauti ir uosto bendrojo plano rengimo bei derinimo procese, kituose susijusiuose procesuose.

Mero patarėjo pareigybė reikalinga siekiant efektyvinti teritorijų planavimo procesus, užtikrinti tarpinstitucinį bendradarbiavimą, koordinuoti mero, mero pavaduotojų dalyvavimą posėdžiuose, pasitarimuose, susitikimuose teritorijų planavimo klausimais, teikti siūlymus miesto ir uosto tvarios plėtros klausimais.

Klaipėdos miesto savivaldybė artimiausiais metais vykdys ir didelės apimties infrastruktūros projektus, tobulins savivaldybės įmonių valdymą. Mero patarėjo pareigybė taip pat reikalinga siekiant efektyvinti veiklą savivaldybės ir valstybės turto valdymo, savivaldybės įmonių valdymo, miesto komunalinio ūkio, infrastruktūros priežiūros ir plėtros srityse, užtikrinti sklandesnį numatytų projektų įgyvendinimą, teikti informaciją ir siūlymus merui, mero pavaduotojams dėl projektų įgyvendinimo eigos, organizuoti pasitarimus ir susitikimus minėtais klausimais.

**2. Projekto rengimo priežastys ir kuo remiantis parengtas sprendimo projektas**

Vietos savivaldos įstatymo 16 straipsnio 2 dalies 11 punkte nurodyta, kad išimtinė savivaldybės tarybos kompetencija yra sprendimų dėl mero politinio (asmeninio) pasitikėjimo valstybės tarnautojų pareigybių skaičiaus nustatymo bei savivaldybės tarybos ir merosekretoriato sudarymo ir jo pareigybių skaičiaus nustatymo priėmimas mero siūlymu. Naujai įsteigtos pareigybės padėtų efektyviau, sklandžiau ir rezultatyviau įgyvendinti anksčiau paminėtus uždavinius ir tinkamai organizuoti Sekretoriato darbą.

**3. Kokių rezultatų laukiama.**

Sekretoriato struktūros pakeitimu siekiama užtikrinti efektyvesnį darbo organizavimą ir uždavinių įgyvendinimą Savivaldybėje.

**4. Sprendimo projekto rengimo metu gauti specialistų vertinimai.**

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra

**6. Lėšų poreikis sprendimo įgyvendinimui.**

Naujai įkurtų pareigybių darbuotojų užmokesčiui ir socialinio draudimo įmokoms 1 metams reikėtų – 76 828,36Eur (2019 metams – 44 816,54 Eur); darbo vietos išlaikymui – 6 707 Eur; dviejų darbo vietų įrengimui – 2 896 Eur.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – Klaipėdos miesto savivaldybėje bus sudarytos galimybės efektyviau organizuoti savo darbą. Neigiamos pasekmės – nenumatyta.

PRIDEDAMA.

1. Teisės aktų išrašas, 1 lapas.

Savivaldybės tarybos ir mero sekretoriato sekretorius Modestas Vitkus

**LIETUVOS RESPUBLIKOS**

**VIETOS SAVIVALDOS**

**ĮSTATYMAS**

1994 m. liepos 7 d. Nr. I-533

Vilnius

AKTUALI AKTO REDAKCIJA, GALIOJANTI NUO 2019 03 15

**16 straipsnis. Savivaldybės tarybos kompetencija**

2. Išimtinė savivaldybės tarybos kompetencija:

<...>

11) sprendimų dėl mero politinio (asmeninio) pasitikėjimo valstybės tarnautojų pareigybių skaičiaus nustatymo bei savivaldybės tarybos ir merosekretoriato sudarymo ir jo pareigybių skaičiaus nustatymo priėmimas mero siūlymu;

<...>

**18** **straipsnis. Nuostatos dėl teisės aktų sustabdymo, panaikinimo, apskundimo**

1. Savivaldybės tarybos priimtus teisės aktus gali sustabdyti, pakeisti ar panaikinti pati savivaldybės taryba. Kitų savivaldybės viešojo administravimo subjektų priimtus teisės aktus gali sustabdyti ar panaikinti pagal kompetenciją savivaldybės taryba. Savivaldybės administracijos direktorius ar kiti savivaldybės viešojo administravimo subjektai savo priimtus teisės aktus gali sustabdyti ir juos pakeisti ar panaikinti. Savivaldybės administracijos direktoriaus pavaduotojo pagal kompetenciją priimtus teisės aktus gali sustabdyti ar panaikinti jis pats arba savivaldybės administracijos direktorius.

<...>

**19** **straipsnis. Meras, mero pavaduotojas**

<...>

17. Savivaldybės tarybos posėdžiams, komitetams, merui aptarnauti, taip pat savivaldybės tarybos sprendimų projektams rengti, nagrinėti ir išvadų dėl savivaldybės tarybos sprendimų projektams rengti mero siūlymu gali būti steigiamas savivaldybės tarybos ir mero sekretoriatas (toliau – sekretoriatas). Sekretoriato finansinį, ūkinį ir materialinį aptarnavimą atlieka savivaldybės administracija. Savivaldybės taryba nustato atskirą sekretoriato išlaidų sąmatą. Sekretoriatas gali būti sudaromas iš mero politinio (asmeninio) pasitikėjimo valstybės tarnautojų, karjeros valstybės tarnautojų ir darbuotojų, dirbančių pagal darbo sutartis. Jeigu sekretoriatas nesudaromas, savo įgaliojimų laikui meras gali turėti politinio (asmeninio) pasitikėjimo valstybės tarnautojų. Mero politinio (asmeninio) pasitikėjimo valstybės tarnautoju negali būti tos savivaldybės tarybos narys.

<...>

**20 straipsnis. Mero, mero pavaduotojo įgaliojimai**

**<...>**

2. Meras:

7) teikia savivaldybės tarybai siūlymus dėl sekretoriato sudarymo ir jo pareigybių skaičiaus nustatymo arba mero politinio (asmeninio) pasitikėjimo valstybės tarnautojų pareigybių skaičiaus nustatymo (jeigu sekretoriatas nesudaromas);

<...>